Document ID: 32006D0285

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Απριλίου 2006
για την τροποποίηση της απόφασης 2003/135/ΕΚ που αφορά την παράταση των σχεδίων για την εξάλειψη της κλασικής πανώλους των χοίρων και τον επείγοντα εμβολιασμό των αγριόχοιρων κατά της κλασικής πανώλους των χοίρων σε ορισμένες περιοχές της Βόρειας Ρηνανίας-Βεστφαλίας και της Ρηνανίας-Παλατινάτου καθώς και τη λήξη των σχεδίων αυτών σε άλλες περιοχές της Ρηνανίας-Παλατινάτου (Γερμανία)
[κοινοποιηθείσα υπό τον αριθμό Ε(2006) 1531]
(Τα κείμενα στη γερμανική και στη γαλλική γλώσσα είναι τα μόνα αυθεντικά)
(2006/285/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλης των χοίρων (1), και ιδίως το άρθρο 16 παράγραφος 1 και το άρθρο 20 παράγραφος 2,
Εκτιμώντας τα ακόλουθα:
(1)
Η απόφαση 2003/135/ΕΚ της Επιτροπής, της 27ης Φεβρουαρίου 2003, για την έγκριση των σχεδίων για την εξάλειψη της κλασικής πανώλους των χοίρων και τον επείγοντα εμβολιασμό των αγριόχοιρων κατά της κλασικής πανώλους των χοίρων στην Γερμανία, στα ομόσπονδα κράτη Κάτω Σαξονία, Βόρεια Ρηνανία-Βεστφαλία, Ρηνανία-Παλατινάτο και Σάαρλαντ (2) εγκρίθηκε στα πλαίσια μέτρων για την καταπολέμηση της κλασικής πανώλης των χοίρων.
(2)
Η Γερμανία πληροφόρησε την Επιτροπή ότι η κλασική πανώλη των χοίρων έχει μεταδοθεί στους αγριόχοιρους σε ορισμένες περιοχές της Βόρειας Ρηνανίας-Βεστφαλίας. Η Γερμανία δήλωσε επίσης ότι τα σχέδια για την εκρίζωση της κλασικής πανώλης των χοίρων και το σχέδιο επείγοντος εμβολιασμού των αγριόχοιρων κατά της κλασικής πανώλης των χοίρων έχουν επεκταθεί στις εν λόγω περιοχές και σε ορισμένες γιετονικές περιοχές της Ρηνανίας-Παλατινάτου.
(3)
Η Γερμανία πληροφόρησε επίσης την Επιτροπή ότι η κατάσταση της κλασικής πανώλης των χοίρων σε ορισμένες περιοχές της Ρηνανίας-Παλατινάτου έχει βελτιωθεί σημαντικά και ότι τα σχέδια για την εκρίζωση της κλασικής πανώλης των χοίρων και τα σχέδια για τον επείγοντα εμβολιασμό των αγριόχοιρων κατά της κλασικής πανώλης δεν χρειάζεται πλέον να εφαρμόζονται στις εν λόγω περιοχές.
(4)
Συνεπώς, η απόφαση 2003/135/ΕΚ πρέπει να τροποποιηθεί ανάλογα.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2003/135/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στη Γαλλική Δημοκρατία.
Βρυξέλλες, 12 Απριλίου 2006.

Labels: 0
18
20
6